تأهلات أنس جابر، اليوم الاثنين، لدور الربع النهائي فبطولة ويمبلدون للتنس، من بعد فوزها ب5-7 و6-1 و6-1 على البولونية إيجا شيانتيك. وبهذشي كتكون جابر اول مرا مغاربية وعربية كتوصل لربع النهائي فهذ البطولة. وخسرات جابر 4 أشواط متابعين، باش تحسم المنافسة البولونية المجموعة الأولى لصالحها، قبل ما ترد عليها اللاعبة التونسية وتتفوق على بطلت فرنسا المفتوحة على الملعب سابقا عام 2020. وفهذ الدوري، ربحات جابر 2 لاعبات كبار بالإضافة لإيجا شيانتيك، هوما فينوس وليامز وجاربين موجوروزا. وفحوار سابق ليها مع المجلة الفرنسية “ليكيب”، بعد مرورها لمرحلة الثمن النهائي فالبطولة، قالت جابر أن اعتبارها اول امرأة عربية كتوصل لهذ المرحلة، وحب الناس لأداءها ومتابعتهم ليها، كيعني ليها بزاف، “كيتبعوني بالخصوص الشباب، وكنتمنى نلهمهم ونلعب معاهم شي نهار، ومابغيتش نوقف فهذ الحد حيت هذي ماشي النهاية”، حسب تعبيرها. وتأسفات جابر لوجود عيالات عربيات قلالات فهذ الدومين، “أنا فاللول ماكنتش كنآمن براسي، خصوصا وأنني عمرني ما شفت شي لاعبات تونسيات فالتلفزيون، ولكن من بعد خدمت باش نرجع هذ الحلم ممكن، وكنتمنى تتغير الأمور ونوليو نشوفو لاعبات عربيات كيتبعو أحلامهم ويدخلو السيركوي”، كيف قالت. وفخورة جابر بنجاحها بزاف، ومآمنة براسها، بعدما حرزات بزاف ديال التقدم فالعاماين اللخرة اللي فاتت، ووصلات للربع النهائي فبطولة أستراليا، وربحات فأول بطولة ليها الشهر اللي فات، كتقول: “أنا ثايقة فراسي، وأنا قاصحة كثر دابا، المهبة مزيانة ولكن ماكافياش باش تربح... بفضل العمل اللي كنديرو مع المدرب ديالي، والاستراتيجية اللي كندير قبل المباريات، كنعرف كيفاش كيتحرك الخصم وفوقاش، وليت خطيرة كثر”. الحوار الكامل هنا: وأنس جابر لاعبة تنس تونسية محترفة، واخدة المرتبة 28 فتصنيف رابطة محترفات التنس، كتعتبر أول مرا عربية كتفوز بلقب فبطولات رابطة محترفات التنس، بفوزها فنهائي دورة برمنكَهام. وقبل منها في بطولة أستراليا المفتوحة للتنس عام 2020، كانت أنس جابر المرا العربية والإفريقية الوحيدة لي وصلات لربع نهائي إحدى البطولات الكبرى لكرة المضرب . 
التونسية غادة طالعة بحال الصاروخ.. أنس جابر ولات أول لعابة مغاربية وعربية كتوصل لربع نهائي ويمبلدون للتنس فالتاريخ